अर्सा रोटीबाट राम्रोे आम्दानी गर्दै घनीमाया
अर्सा, सेल रोटी र बटुक भन्ने बित्तिकै चाडपर्व, विवाह र विशेष उत्सवमा तयार गरिने परिकारको रुपमा लिइन्छ । विशेष दिनका लागि मात्र होइन, पाल्पाको रामपुर ४ देवीस्थानमा दैनिक यी परिकार पाक्ने गर्छन् ।
इमानसिं राना रामपुर, साउन ८ गते । अर्सा, सेल रोटी र बटुक भन्ने बित्तिकै चाडपर्व, विवाह र विशेष उत्सवमा तयार गरिने परिकारको रुपमा लिइन्छ । विशेष दिनका लागि मात्र होइन, पाल्पाको रामपुर ४ देवीस्थानमा दैनिक यी परिकार पाक्ने गर्छन् ।   आफ्नै घरमा अर्सा एण्ड रोटी हाउस सञ्चालन गर्नुभएका घनीमाया आलेले कोसेली पठाउन, खाजा खान तथा पाहुनाका लागि आवश्यक मौलिक परिकारको माग पूरा गर्दैै आउनुभएको छ । यही व्यवसाय नै अहिले जीविकोपार्जन र अम्दानीको माध्यम बनेको छ । ५८ वर्षीया आलेले चाडपर्व बाहेकका दिनमा २ हजार ५ सयदेखि ३ हजार ५ सयसम्मको परिकार विक्री हुँदैआएको बताउनुभयो ।“चाडपर्व तथा मेला, उत्सवमा १० हजारदेखि १३ हजारसम्मको विक्री हुन्छ । अन्य दिनमा कम्तीमा पनि २ हजार ५ सय देखि ३ हजार ५ सयसम्मको कारोबार घरबाटै हुन्छ” आलेले भन्नुभयो, “परिकारहरु कोसेली पठाउन, खाजा खान तथा पाहुनाको लागि किन्न आउने धेरै छन् ।” सेल रोटी र बटुक चाँडै विग्रिने भएकाले मागअनुसार र अर्सा लामो समयसम्म रहने हुनाले दैनिक तयार गर्दैआएको उहाँले बताउनुभयो । विभिन्न पेशा व्यवसायको अनुभव लिनुभएका आलेले भन्नुभयो, “यसअघि मासु व्यवसाय, फेन्सी लगायतका व्यवसाय गरें । भनेजस्तो राम्रो आम्दानी भएन । अर्सा, बटुक र सेल रोटीको व्यवसायले मलाई राम्रो आम्दानी दिएको छ ।” सुरुमा परिकारहरु बनाएर बजार तथा कार्यक्रम हुने स्थानमा विक्रीका लागि हिड्नु भएका उहाँलाई अहिले घर बाटै माग पूरा गर्न हम्मेहम्मे पर्छ । विगतका क्षण सुनाउँदै उहाँले भन्नुभयो, “अहिले त फोनबाट अर्डर आउँछ । कतिपय खोज्दै आउनुहुन्छ । पकाएको परिकार सबै घरबाटै विक्री हुनेगरेको छ । तयार गरिदिए हुन्छ ।” आलेले २०७७ देखि स्थानीय रुपमै पाइने गेडागुडीबाट बटुक, राम्रो चामल, खुदोबाट अर्सा र सेल तयार गर्दै आउनुभएको छ । नबिग्रिने भएकाले विदेश रहेका आफन्तका लागि कोसेली पठाउन अर्सा रोटी लिन आउनेगरेको उहाँले बताउनुभयो । “मैले बनाएको अर्सा रोटी नेपालभित्र मात्र नभई विदेशमा पनि आफन्त मार्फत कोसेलीको रुपमा गइरहेको छ । सबैले राम्रो छ भन्दा अझ उत्साह थपिएको छ” उहाँले भन्नुभयो ।  पाल्पाको रामपुर मात्र नभइ स्याङ्जा, तनहुँ लगायतका स्थानबाट पनि तयारी अर्सा रोटी लिन पुग्ने ग्राहक रहेको उहाँले बताउनुभयो ।कोसेलीको लागि मात्र नभई स्थानीयहरु खाजा नास्ताको लागि पनि रोटी लिन आउनेगरेको उहाँको भनाइ छ । मौलिक परिकारहरु माग आएमा देशका अन्य स्थानमा पनि पठाउने लक्ष्य रहेको उहाँले बताउनुभयो । चाडपर्व, विवाहमा सेल, बटुक तथा अर्सा रोटी पकाउन सिक्नुभएका उहाँले कुनै तालिम भने लिनुभएको छैन । धेरैले सेल, बटुकसँगै अर्सा बनाउन सिकाउन अनुरोध गर्दैआएको भन्दै सिक्न चाहनेलाई सिकाएर अघि बढाउने चाहना रहेको बताउनुभयो । माग धेरै भएको समयमा परिवारका अन्य सदस्यहरुले साथ दिंदैआएको उहाँका छोरा भागीरथ आलेले बताउनुभयो । 